b'\n_START_ARTICLE_\nNiksono doktrina\n_START_PARAGRAPH_\nNiksono doktrina (angl. Nixon Doctrine), dar vadinama Guamo doktrina (Guam Doctrine) \xe2\x80\x93 JAV prezidento Ri\xc4\x8dardo Niksono doktrina, paskelbta spaudos konferencijoje 1969 m. liepos 29 d., jam lankantis Guamo saloje._NEWLINE_Pagal \xc5\xa1\xc4\xaf politin\xc4\xaf princip\xc4\x85 JAV \xc4\xafsipareigojo ir ateityje r\xc5\xabpintis savo s\xc4\x85junginink\xc5\xb3 saugumu, pareik\xc5\xa1damos teis\xc4\x99 nustatyti savo vaidmens pob\xc5\xabd\xc4\xaf ir sferas, dalyvaujant regioniniuose konfliktuose ir atsi\xc5\xbevelgiant \xc4\xaf savo nacionalinius interesus. Vienu i\xc5\xa1 \xc5\xa1alies u\xc5\xbesienio politikos pos\xc5\xabki\xc5\xb3 tur\xc4\x97jo tapti laipsni\xc5\xa1kas amerikie\xc4\x8di\xc5\xb3 kariuomen\xc4\x97s i\xc5\xa1vedimas i\xc5\xa1 Vietnamo.  JAV tur\xc4\x97jo prad\xc4\x97ti perduoti s\xc4\x85junginink\xc5\xb3 gynybos funkcijas jiems patiems. Pad\xc4\x97ti kariauti, o ne patiems savaranki\xc5\xa1kai kariauti. Prezidento R. Niksono kreipimesi \xc4\xaf Kongres\xc4\x85 1970 m. vasario 18 d. \xc5\xa1i doktrina, soviet\xc5\xb3 \xc4\xaftakai plintant Azijos \xc5\xa1alyse, buvo priimta kaip pagrindinis JAV politikos kituose regionuose principas.\n_START_SECTION_\nPrielaidos\n_START_PARAGRAPH_\nJAV prezidentu 1969 m. tapus R. Niksonui, Vietnamo karas t\xc4\x99s\xc4\x97si jau beveik ketverius metus. Karas pareikalavo vir\xc5\xa1 25 000 amerikie\xc4\x8di\xc5\xb3 kari\xc5\xb3 ir daugyb\xc4\x97s vietnamie\xc4\x8di\xc5\xb3 civili\xc5\xb3 bei kari\xc5\xa1ki\xc5\xb3 gyvybi\xc5\xb3. JAV administracija nenor\xc4\x97jo greitai nutraukti Vietnamo karo, pripa\xc5\xbeindama, kad karas baigsis JAV nenaudai. 1968 m. R. Niksonas propagavo \xe2\x80\x9egarbingos taikos\xe2\x80\x9c su Vietnamu politik\xc4\x85. Taikos sudarymas su Vietnamu jam buvo svarbus planas. Tod\xc4\x97l R. Niksonas paskelb\xc4\x97 \xc5\xa1i\xc4\x85 doktrin\xc4\x85 u\xc5\xbesienio kelioni\xc5\xb3 metu sustoj\xc4\x99s Guame, tuo metu jau b\xc5\xabdamas JAV prezidentu.'